Musk se Twitter-transaksie tydelik uitgestelElon Musk (Foto: Ryan Lash / TED Conferences, LLC / AFP) Elon Musk het Vrydag aangekondig dat hy sy langverwagte transaksie om Twitter te koop tydelik uitgestel het. Dit het tot gevolg gehad dat die prys van aandele in dié sosialemediareus gedaal het. “Die Twitter-transaksie is tydelik opgeskort hangende besonderhede wat die berekening ondersteun dat strooipos of vals rekeninge inderdaad minder as 5% van gebruikers verteenwoordig,” het Musk op Twitter geskryf. Musk, die wêreld se rykste man en stigter van die motorvervaardiger Tesla, het die uitroei van strooiposrekeninge en vals rekeninge een van die vernaamste punte van sy voorgestelde $44 miljard-oorname (R711 miljard) van Twitter gemaak. Toe die ooreenkoms aan die einde van April aangekondig is, het hy gesê hy wil Twitter “beter as ooit” maak deur “die vals rekeninge uit te roei en alle gebruikers te verifieer”. Maar Musk se potensiële rentmeesterskap van die sosialemediaplatform verloop nie seepglad nie. Musk het Woensdag gesê hy sal ontvanklik wees vir die opheffing van ’n verbod op voormalige pres. Donald Trump wat ingestel is ná die aanval op die Amerikaanse Kongresgebou op 6 Januarie 2021. Aktivistegroepe het ’n beroep op adverteerders gedoen om die platform te boikot as Musk die hekke vir “plasings wat verkeerde inligting versprei en beledigend is” oopmaak. Vrydag se aankondiging het aandele met 20% laat daal in vroeë elektroniese handel voordat Wall Street geopen het.